Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 250/12/2202	Galanta, 11.2.2014
EEČ : 2-17-51-2014

U Z N E S E N I E

Trestná vec:	obvinený XXXXX  
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátor Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 06.04.2012 v čase asi o 02.00 hod. v XXXXX na ulici XXXXX v činžiaku č. XXXXX, zazvonil a zabúchal na dvere bytu XXXXX, ktorý sa nachádza na prvom poschodí a po tom ako majiteľka otvorila dvere, vošiel dnu do predsiene a to aj napriek jej nesúhlasu a zotrval tam aj po opakovaných výzvach aby tento byt opustil, čo však neurobil a preto bol majiteľkou a jej synom vytlačený na chodbu činžiaku, potom ako za ním zabuchli dvere bytu, tak do nich niekoľkokrát kopol, následkom čoho sa poškodil jazýček a kovanie zámku, pričom po opätovnom zatvorení a uzamknutí dverí kľúčom tieto z vonkajšej strany 15 krát dobodal nezisteným predmetom a z miesta činu odišiel, čím svojím konaním poškodenej XXXXX, nar. XXXXX, trvale bytom XXXXX,   XXXXX, nespôsobil žiadne zranenia a poškodením bezpečnostných vchodových dverí jej spôsobil škodu vo výške 300,-€ podľa odborného vyjadrenia.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa Okresného riaditeľstva Policajného zboru v XXXXX, Odboru kriminálnej polície vedeným pod sp. zn.:  ORP - XXXXX z 6.4.2012 bolo začaté trestné stíhanie a  uznesením vyšetrovateľa Okresného riaditeľstva Policajného zboru v XXXXX, Odboru kriminálnej polície vedeným pod sp. zn.: ORP - XXXXX  zo dňa 28. 5. 2012 vznesené obvinenie XXXXX pre prečin porušovania domovej slobody podľa § 194 ods. 1 Trestného zákona v jednočinnom súbehu s prečinom poškodzovania cudzej veci podľa § 245 odsek 1 Trestného zákona na tom skutkovom základe, ako je to uvedené  vo výrokovej časti tohto uznesenia.

Po preskúmaní spisového materiálu som dospel k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že spáchal skutok, za ktorý je stíhaný, škodu v plnom rozsahu uhradil, resp. urobil iné opatrenie smerujúce k náhrade škody a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	V predmetnej veci sa obvinený k spáchaniu skutku v plnom rozsahu priznal a výslovne súhlasil s tým, aby prokurátor trestné stíhanie proti nemu podmienečne zastavil. Skutkový stav bol ďalej ustálený zápisnicou o výsluchu svedka a súčasne poškodeného XXXXX a zápisnicami o výsluchoch svedkov XXXXX, XXXXX a XXXXX, ktorí popísali skutok tak ako je uvedené v uznesení o vznesení obvinenia a za páchateľa tohto skutku označili obvineného ako aj odborným vyjadrením na spôsobenú škodu.

Obvinený XXXXX uhradil dňa 10.8.2012 XXXXX       300,- eur, a teda uspokojil nárok poškodenej na náhradu spôsobenej škody.

	Obvinený XXXXX je stíhaný pre prečin porušovania domovej slobody podľa § 194 ods. 1 Trestného zákona, za ktorý možno uložiť trest odňatia slobody až na dva roky spáchaný v jednočinnom súbehu s prečinom poškodzovania cudzej veci podľa § 245 odsek 1 Trestného zákona, pre ktorý je možno uložiť trest odňatia slobody až na jeden rok. 

	Obvinený nemá záznam v Registri trestov Generálnej prokuratúry SR a ani v Ústrednej evidencii priestupkov Ministerstva vnútra SR, z miesta bydliska nie je bližšie hodnotený.  	

	Súčasne som podľa § 216 ods. 2 Trestného poriadku stanovil obvinenému skúšobnú dobu v trvaní 1 (jedného) roka, počas plynutia ktorej mu neukladám žiadne osobitné obmedzenia. Skúšobná doba začne plynúť od právoplatnosti tohto uznesenia.

	Pokiaľ obvinený v priebehu skúšobnej doby povedie riadny život, prokurátor rozhodne, že sa osvedčil. Inak rozhodne, a to aj počas skúšobnej doby, že sa v trestnom stíhaní pokračuje.
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Holbík
prokurátor